Na osnovu člana 27 stav 1 tačka 24 Zakona o lokalnoj samoupravi ("Službeni list Crne Gore", br. 02/18, 34/19, 38/20, 50/22 i 84/22), člana 27 stav 7 Zakona o zaštiti dobrobiti životinja ("Službeni list CG", br. 14/08, 40/11 i 47/15 ), člana 15 stav 1 Zakona o komunalnim djelatnostima ("Službeni list Crne Gore ", br. 55/16, 74/16, 02/18, 66/19, 140/22 i 84/24) i člana 57 stav 1 tačka 37 Statuta Glavnog grada ("Službeni list CG - Opštinski propisi", br. 08/19, 20/21 i 49/22), Skupština Glavnog grada - Podgorice, na sjednici održanoj ........2025. godine, donijela je

**ODLUKA**

**o uslovima i načinu držanja kućnih ljubimaca i načinu postupanja sa napuštenim i izgubljenim kućnim ljubimcima**

**I. OPŠTE ODREDBE**

*Predmet*

**Član 1**

 Ovom odlukom se propisuju uslovi i način držanja kućnih ljubimaca, način postupanja sa napuštenim i izgubljenim kućnim ljubimcima, način zbrinjavanja, sprovođenje mjera kontrole razmnožavanja i održavanja skloništa za kućne ljubimce na teritoriji Glavnog grada.

*Rodna ravnopravnost*

**Član 2**

 Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

*Objašnjenje izraza*

**Član 3**

 Izrazi upotrijebljeni u ovoj odluci imaju sljedeća značenja:

 1) **kućni ljubimci** su životinje koje se uzgajaju ili odgajaju radi rekreacije, zaštite ili pomoći čovjeku (psi, domaće mačke, egzotične i ukrasne ptice, mali glodari, terarijumske, akvarijumske i druge životinje);

2) **vlasnik odnosno držalac kućnog ljubimca** je pravno ili fizičko lice starije od 16 godina koje je odgovorno ili zaduženo za kućne ljubimce, stalno ili privremeno;

 3) **izgubljeni kućni ljubimac** je kućni ljubimac kojeg je držalac izgubio mimo svoje volje;

 4) **napušteni kućni ljubimac** je kućni ljubimac koji nema dom ili se nalazi izvan njega, lišen brige i njege držaoca ili kojeg je vlasnik odnosno držalac svjesno napustio;

 5) **opasni kućni ljubimac** je životinja koja može ugroziti okolinu, odnosno čovjeka ili drugu životinju zbog svoje naravi ili agresivnosti;

 6) **sklonište za napuštene životinje** (kućne ljubimce) je prostor sa objektima u kojem se privremeno ili trajno smještaju pronađene (napuštene i izgubljene) životinje na daljnju brigu i moguće udomljavanje;

 7) **odgajivačnica za kućne ljubimce** je objekat u kojem se kućni ljubimci drže i reprodukuju u komercijalne svrhe;

 8) **pažnja dobrog domaćina** je obezbjeđivanje uslova životinji koji zadovoljavaju njene životne potrebe (dovoljne količine kvalitetne hrane i vode, prostora za kretanje, odmor i zaklon, odgovarajuće mikroklimatske i higijenske uslove života, očuvanje fizičke, psihičke i genetske cjelovitosti, preduzimanje i sprovođenje preventivnih, dijagnostičkih, higijenskih, terapeutskih i drugih mjera radi očuvanja zdravstvenog stanja životinje, sprječavanje nastanka povreda, bolesti različitih uzroka, stresa, bola, patnje, straha i smrti);

 9) **mučenje životinja (kućnih ljubimaca)** je svako postupanje ili nepostupanje sa kućnim ljubimcima kojim se namjerno ili iz nehata izaziva bol, patnja, strah, stres, povreda, narušava genetska cjelovitost kućnog ljubimca i to:

 - fizičko mučenje kućnog ljubimca kojim se narušava fizička cjelovitost oštećenjem tkiva i organa, kao što je: batinanje, šutiranje, bičevanje, seksualno nasilje, prisiljavanje na rad ili obuku koji prevazilaze izdržljivost kućnog ljubimca, neodgovarajući načini hvatanja i obuzdavanja, sprovođenje intervencija i eksperimenata na kućnim ljubimcima suprotno odredbama zakona i ove odluke;

 - psihičko mučenje kućnog ljubimca kojim se narušava njena psihička cjelovitost i koje može izazvati ili izaziva poremećaje u ponašanju i to: onemogućavanje kućnom ljubimcu da zadovolji svoje osnovne potrebe u ponašanju, da iskoristi prostor za odmor i zaklon, razjarivanjem kućnog ljubimca primjenom fizičke sile, drugim životinjama ili nadražajima koji joj nijesu svojstveni, nanošenje straha, patnje i prouzrokovanje osjećaja nesigurnosti;

 10) **usmrćivanje** **kućnog ljubimca** je bilo koji namjerni ili nesavjesni postupak koji dovodi do smrti kućnog ljubimca.

*Shodna primjena*

**Član 4**

 Na kućne ljubimce koji pripadaju zaštićenim vrstama primjenjuju se propisi o zaštiti prirode.

 Odredbe ove odluke primjenjuju se i na fizička i pravna lica koja su vlasnici odnosno držaoci kućnih ljubimaca, radne pse, odgajivačnice za kućne ljubimce, objekte za dresuru ili prodaju kućnih ljubimaca, pansione i skloništa za napuštene kućne ljubimce.

 Na teritoriji Glavnog grada kućni ljubimci se drže u skladu sa propisima o zaštiti dobrobiti životinja, veterinarstvu, zaštiti prirode, javnom redu i miru i odredbama ove odluke.

**II. USLOVI I NAČIN DRŽANJA KUĆNIH LJUBIMACA**

*Opšti uslovi za držanje kućnih ljubimaca*

**Član 5**

 Kućni ljubimac se drži ako ne ugrožava fizički i psihički integritet, ličnu sigurnost i imovinu građana i ako ne remeti mir, ne ugrožava opštu higijenu stambene zgrade i životnu sredinu, pri čemu uslovi držanja u potpunosti zadovoljavaju njegovu dobrobit.

 Kućni ljubimac može se držati u stanu, kući, dvorištu pod uslovom iz stava 1 ovog člana i ako se na navedeni način mogu osigurati osnovne potrebe kućnog ljubimca.

 Izuzetno kućni ljubimac može se držati i u zajedničkim prostorijama stambene zgrade ( u posebno orgađenoj odgovarajućoj prostoriji) po prethodno pribavljenoj saglasnosti većine etažnih vlasnika stambene zgrade.

 Zabranjeno je trajno i samostalno držanje kućnog ljubimca na adresi različitoj od prebivališta ili boravišta držaoca, osim u slučaju kad se radi o radnim psima koji čuvaju određeni objekat ili imovinu, pod uslovom da je obezbijeđen svakodnevni nadzor držaoca.

 Zabranjeno je uvođenje kućnog ljubimca u lift u trenutku kada lift koriste drugi stanari.

 Ukoliko vlasnik drži psa u ograđenom objektu (boksu) ili je pas vezan mora se najmanje jednom dnevno izvoditi u šetnju radi obavljanja nužde i zadovoljenja dnevnih fizičkih aktivnosti.

*Dužnosti vlasnika odnosno držaoca kućnog ljubimca*

**Član 6**

 Vlasnik odnosno držalac kućnog ljubimca (u daljem tekstu: držalac kućnog ljubimca) je dužan da se o njemu brine sa pažnjom dobrog domaćina i stvori uslove kućnom ljubimcu da zadovolji svoje osnovne životne potrebe, i to:

 1) obezbijedi dovoljnu količinu kvalitetne hrane i pitke vode;

 2) osigura kućicu ili odgovarajuću prostoriju za kućnog ljubimca;

 3) održava redovnu higijenu kućnog ljubimca, prostora u kome boravi i javnog prostora;

 4) obezbijedi redovnu vakcinaciju kućnog ljubimca protiv bjesnila i ostalih bolesti u skladu sa posebnim propisima;

 5) izvrši identifikaciju (čipovanje) kućnog ljubimca u skladu sa ovom odlukom;

 6) obezbijedi kretanje kućnog ljubimca u skladu sa ovom odlukom i zakonom;

 7) pravilno postupa sa opasnim kućnim ljubimcem;

 8) u slučaju bolesti ili povrede kućnog ljubimca, odmah po saznanju zatraži veterinarsku pomoć i obezbijedi odgovarajuću njegu.

*Ishrana kućnih ljubimaca*

**Član 7**

Držalac kućnog ljubimca je dužan da osigura kućnom ljubimcu da uvjek ima pitku vodu i redovnu ishranu koja je po vrsti, kvalitetu i količini u skladu sa vrstom, starosti i fiziološkim potrebama kućnog ljubimca.

 Prostorije u kojima se kućni ljubimac hrani, kao i posude za hranu i piće potrebno je održavati čistima.

 *Prostor za držanje kućnih ljubimaca*

**Član 8**

 Pas se može držati u neograđenom dvorištu ili drugom neograđenom otvorenom prostoru, vezan lancem, koji klizi na sajli odgovarajuće dužine u skladu sa veličinom prostora u kojem se pas nalazi i veličinom psa, na način da ne predstavlja ograničenje kretanja za psa i koji ne ugrožava njegovu dobrobit, pod uslovom da nije trajno vezan.

 Pas se ne smije vezati na dužinu kraću od 3 metra, a sredstvo vezanja i ogrlica moraju bit od takvog materijala da psu ne nanose bol ili povredu.

 Ako se kućni ljubimac drži u ograđenom dvorištu, potrebno je osigurati kućicu koja odgovara veličini kućnog ljubimca, na način da u istoj može da se uspravi, okrene i zaštiti od nepovoljnih vremenskih uslova, a otvori na kućici moraju biti dovoljno veliki da kućni ljubimac može nesmetano prolaziti.

 U dvorištu stambene zgrade odnosno kuće kućnog ljubimca je dozvoljeno držati u ograđenom dvorištu ili drugom ograđenom objektu (boksu) koji mora biti prilagođen veličini kućnog ljubimca, tako da ga pas ne može napustiti.

 Prostor u kome se drži kućni ljubimac držalac je dužan da osigura od bijega, odnosno od izlaska na javnu površinu bez nadzora.

 Držalac psa u smislu stava 3 ovog člana dužan je na vidnom mjestu da postavi oznaku koja upozorava na psa.

*Higijena prostora i kućnih ljubimaca*

**Član 9**

 Držalac kućnog ljubimca dužan je da održava higijenu u posebnim i zajedničkim djelovima zgrade u slučaju nužde kućnog ljubimca i da poštuje pravila o kućnom redu.

 Ukoliko kućni ljubimac prilikom izvođenja, na bilo koji način isprlja javnu površinu, držalac je obavezan da isprljanu površinu očisti bez odlaganja.

*Vakcinacija kućnog ljubimca*

**Član 10**

 Držlac kućnog ljubimaca dužan je da kućnog ljubimca redovno vakciniše protiv bjesnila, a najkasnije četiri mjeseca od rođenja, odnosno mjesec dana od dana udomljavanja/kupovanja.

 Držlac kućnog ljubimaca dužan je da obezbijedi redovnu vakcinaciju kućnog ljubimca protiv ostalih bolesti u skladu sa posebnim propisima.

 Držalac kućnog ljubimca je dužan da posjeduje potvrdu o vakcinaciji iz stava 1 ovog člana.

*Identifikacija (čipovanje) kućnog ljubimca*

**Član 11**

 Identifikacija (čipovanje) kućnih ljubimaca vrši se mikročipovima ili na drugi pogodan način od strane ovlašćene veterinarske ambulante.

 Identifikacija kućnih ljubimaca iz stava 1 ovog člana vrši se u periodu od trećeg do šestog mjeseca starosti.

 Kupljenog odnosno udomljenog kućnog ljubimca koji je stariji od šest mjeseci držalac je dužan da identifikuje na svoje ime u roku od 15 dana od dana kupovine odnosno udomljenja.

 Napušteni kućni ljubimci, preuzeti od strane privrednog društva Glavnog grada nadležnog za zbrinjavanje napuštenih kućnih ljubimaca (u daljem tekstu: Privredno društvo) ili drugog pravnog lica kome su povjereni poslovi zbrinjavanja napuštenih kućnih ljubimaca mogu se vratiti po programu nakon zbrinjavanja, kastracije odnosno sterilizacije, vakcinacije i identifikacije na Privredno društvo ili drugo pravno lice.

 Napušteni kućni ljubimci odnosno psi iz stava 4 ovog člana identifikuju se markicom kod uva ili na drugi vidljivi pogodan način.

*Kretanje kućnih ljubimaca*

**Član 12**

 Iz dvorišta i posebnih djelova stambene zgrade psi se izvode samo na povocu koji odgovara veličini i snazi psa.

 Na javne površine i parkove držalac može izvoditi kućnog ljubimca koji je vakcinisan u skladu sa članom 10 ove odluke.

 Do vakcinacije kućni ljubimac može se izvesti samo u krugu boravka držaoca.

 Držalac kućnog ljubimca snosi punu odgovornost za njegovo ponašanje na javnoj površini.

 Držalac psa je dužan da pri izvođenja psa na javnu površinu nosi pribor za čišćenje (kesu namijenjenu za uklanjanje izmeta ili drugi pribor).

 Psi se mogu kretati i bez povoca na ograđenim javnim parkovskim površinama namijenjenim za pse.

 Psi se ne mogu kretati po zelenim površinama koje su uređene kao cvijetnjaci, dječjim i sportskim igralištima, kupalištma, grobljima i sl.

 Zabranjeno je zbog zdravstveno - higijenskih i drugih razloga uvođenje kućnog ljubimca u objekte u javnoj upotrebi (trgovačke, ugostiteljske i turističke namjene, poštanske ili telekomunikacione namjene, objekte za pružanje finansijskih usluga, objekte zdravstvene, rehabilitacione, socijalne i dječje zaštite, objekte vaspitne i obrazovne namjene i druge slične objekte).

 Izuzetno iz stava 8 ovog člana, uvođenje kućnog ljubimca u objekte javne upotrebe dozvoljeno je samo uz saglasnost odgovornog lica ili vlasnika objekta.

 Na javnim površinama držalac može ostaviti i vezati psa ispred objekta u javnoj upotrebi ukoliko je istaknuta tabla sa oznakom da se na navedenom mjestu privremeno može vezati pas, ali ne duže od 15 minuta.

 Ograničenja pasa iz ovog člana ne primjenjuje se na pse osposobljene za pomoć osobama sa invaliditetom, službene pse u toku policijske akcije, lovačke pse za vrijeme lova koji moraju biti pod kontrolom držaoca pasa.

*Hranilište za kućne ljubimce*

**Član 13**

Na javnim površinama (parkovima, šetalištima i dr.) uz saglasnost nadležnog organa uprave Glavnog grada, privredno društvo može postaviti privremeni objekat, odnosno kućicu i hranilište za napuštene kućne ljubimce.

 Zahtjev za postavljanje hranilišta za kućne ljubimce može podnijeti nevladina organizacija ili grupa ne manja od 5 punoljetnih građana preko mjesne zajednice.

 Hranilište za kuće ljubimce dužni su da održavaju nevladine organizacije ili građani po čijem zahjtevu je postavljeno hranilište.

 Na javnim površinama dozvoljeno je postavljati posude za vodu i hranu za kućne ljubimce, posebno u ljetnjim mjesecima osim ako se navedenim narušava kućni red stanara.

*Opasan kućni ljubimac*

**Član 14**

 Opasan kućni ljubimac drži se u skladu sa zakonom kojim se uređuje zaštita dobrobiti životinja.

 Opasan pas može da se drži u prostoru, odnosno objektu, odgovarajuće veličine i čvrstine koji je ograđen i iz kojeg ne može da pobjegne, a na ulazu u prostor, odnosno objekat u kojem se drži, treba da se vidljivo istakne upozorenje: "OPASAN PAS".

 Opasan pas može izvoditi samo punoljetno lice, na povocu do 1,5 m koji odgovara veličini i snazi psa sa zaštitnom korpom.

*Postupanje u slučaju povrede ili bolesti kućnog ljubimca*

**Član 15**

U slučaju da držalac kućnog ljubimca posumnja da je životinja povrijeđena ili oboljela od neke zarazne bolesti, dužan je o tome odmah da obavijesti najbližu veterinarsku ambulantu ili organ uprave nadležan za poslove veterinarske inspekcije i postupi po njihovom nalogu.

 Držalac je dužan obezbijediti adekvatan prostor za oporavak kućnog ljubimca u skladu sa zakonom.

 Građanin koji primijeti povrijeđenog ili bolesnog kućnog ljubimca dužan je istom pružiti potrebnu pomoć ili obavijestiti Privredno društvo.

 Ako nije moguće utvrditi ko je vlasnik odnosno držalac kućnog ljubimca, pružanje potrebne pomoći povrijeđenom i bolesnom kućnom ljubimcu zatečenom na području Glavnog grada finansiraće se iz budžeta Privrednog društva, kod ovlašćene veterinarske ambulante sa kojom Privredno društvo ima sklopljen ugovor.

 Ukoliko se utvrdi držalac kućnog ljubimca koji odbije da plati troškove liječenja kućnog ljubimca iz stava 4 ovog člana, Privredno društvo pokrenuće postupak za naknadu troškova prema držaocu.

*Kontrola razmnožavanja kućnih ljubimaca*

**Član 16**

Držalac je dužan preduzeti sve mjere i kontrolisati razmnožavanje kućnog ljubimca.

 Kontrola razmnožavanja pasa i mačaka sprovodi se trajnom sterilizacijom/kastracijom i na području Glavnog grada obavezna je za sve napuštene i mješovite rase.

 Za držaoce rasnih pasa i mačaka dozvoljeno samo u slučajevima:

 - ako ima rješenje o registraciji odgajivačnice,

 - ako je od nadležnog organa uprave dobio saglasnost za razmnožavanje pasa ili mačaka.

 Zabranjeno je razmnožavati kućne ljubimce u svrhu prodaje odnosno držati odgajivačnicu za kućne ljubimce koja nije registrovana u skladu sa zakonom.

 U slučaju nekontrolisanog razmnožavanja, držalac kućnog ljubimca je dužan da zbrine novorođene ljubimce ili da snosi stvarne troškove koji nastanu u skloništu za zbrinjavanje kućnih ljubimaca.

*Subvencija Glavnog grada za kontrolu pasa i mačaka*

**Član 17**

Glavni grad jednom godišnje objavljuje javni poziv **za subvencioniranje identifikacije, sterilizacije i kastracije vlasničkih pasa i mačaka, čiji su vlasnici iz Podgorice.**

 **Podnosilac prijave koji ispunjava uslove propisane javnim pozivom dobija sredstva u visini od 50% od ukupne cijene sterilizacije ili kastracije, a najviše do 100,00 eura.**

 **Izuzetno iz stava 2 ovog člana, za prvi javni poziv po ovoj odluci sredstva će biti u potpunosti obezbijeđena iz budžeta Glavnog grada, ali ista ne mogu preći 150,00 € po kućnom ljubimcu.**

 Uslove i postupak utvrđuje i sprovodi Komisija koju obrazuje gradonačelnik.

 Javni poziv iz stava 1 ovog člana traje najmanje 30 dana.

*Mučenje i zlostavljanje kućnih ljubimaca*

**Član 18**

 Zabranjen je svaki vid mučenja i zlostavljanja kućnih ljubimaca.

 Pod zabranom iz stava 1 ovog člana podrazumijeva se i:

 - usmrćivanje kućnog ljubimca;

 - huškanje psa na drugu životinju ili čovjeka ili ih obučavati agresivnosti;

 - korišćenje metoda pri odgoju ili dresuri koje kod psa mogu prouzrokovati bol, povrede, patnju ili strah (elektro šokovi i sl.);

 - napuštanje kućnog ljubimca bez obezbjeđivanje dalje brige;

 - bacanje petardi, drugih pirotehničkih sredstava ili čvrstih predmeta na kućne ljubimce;

 - vezanje kućnog ljubimca za prevozna sredstva radi istrčavanja ili drugih aktivnosti;

 - držanje opasnog kućnog ljubimca u suprotnosti sa zakonom kojim se uređuje dobrobit životinja, pravilnikom o držanju opasnih pasa i ovom odlukom.

**III. POSTUPANJE SA NAPUŠTENIM I IZGUBLJENIM KUĆNIM LJUBIMCIMA**

*Postupanje sa izgubljenim kućnim ljubimcima*

**Član 19**

U slučaju bijega ili nezakonitog otuđenja držalac kućnog ljubimca dužan je da u roku od tri dana prijavi nestanak kućnog ljubimca Privrednom društvu preko zvanične internet stranice Privrednog društva ili pisanim putem.

 Po pronalasku izgubljenog kućnog ljubimca Privredno društvo će odmah obavijestiti držaoca o pronalasku i zbrinjavanju, uz obavještenje da je dužan da obezbijedi prostor kućnog ljubimca od bijega.

 O pronalasku kućnog ljubimca iz stava 2 ovog člana Privredno društvo obavijestiće nadležnu službu ili organ uprave, koji je dužan da izvrši nadzor u pogledu uslova u kojima boravi kućni ljubimac.

 Ukoliko držalac kućnog ljubimca u roku od 15 dana od dana obavještenja o pronalasku ne preuzme kućnog ljubimca, Privredno društvo postaje vlasnik kućnog ljubimca i isto može pokrenuti postupak za dalje udomljavanje.

 Privredno društvo je dužno da pokrene postupak prema držaocu iz stava 2 ovog člana za naknadu svih troškova kućnog ljubimca (hrane, liječenja, držanja, angažovanje veterinara i dr.) od dana obavještenja do dana udomljavanja.

 Postupak iz stava 5 ovog člana Privredno društvo je dužno da pokrene pred nadležnim sudom najkasnije u roku od mjesec dana od dana zbrinjavanja kućnog ljubimca.

 Privredno društvo je dužno da utvrdi cjenovnik za boravak izgubljenih kućnih ljubimaca u sklonište za napuštene kućne ljubimce u skladu sa propisima.

*Postupanje sa napuštenim kućnim ljubimcima*

**Član 20**

 Ukoliko napušteni kućni ljubimac nema identifikacioni znak, pronalazač je dužan da obavijesti Privredno društvo o mjestu gdje se nalazi napušteni kućni ljubimac.

 U slučaju da se utvrdi držalac kućnog ljubimca, ljubimac se vraća držaocu uz opomenu da je potrebno da istog identifikuje na svoje ime u roku od tri dana.

 O radnji iz stava 2 ovog člana Prviredno društvo je dužno da obavijesti nadležnog inspektora koji će izvršiti kontrolu identifikacije.

*Ostvarivanje saradnje sa volonterima i nevladinim organizacijama*

**Član 21**

 Ukoliko Privredno društvo, zbog tehničkih ili drugih uslova, ne može zbrinuti napuštenu odnosno izgubljenu životinju, može zaključiti ugovor sa volonterom, hraniteljem ili nevladinom organizacijom koji može obezbijediti smještaj napuštenom odnosno izgubljenom kućnom ljubimcu do udomljavanja odnosno povratka u sklonište.

 Volonteri, odnosno hranitelji u smislu ove odluke su građani sa kojima Privredno društvo ima ostvarenu saradnju po uslovima iz ove odluke, odnosno koji šetaju pse, promovišu udomljavanje, pomažu radu privrednog društva i brinu o povjerenim kućnim ljubimcima sa pažnjom dobrog domaćina.

 Privredno društvo je dužno da vodi pisanu evidenciju volontera, hranitelja i nevladinih organizacija sa kojima ima ostvarenu saradnju u skladu sa pravilnikom kojim se uređuje rad skloništa.

 Ugovor iz stava 1 ovog člana sačinjava se u skladu sa zakonom kojim se uređuju obligacioni odnosi i sadrži količinu hrane koja se daje nevladinoj organizaciji, volonteru odnosno hranitelju za potrebe zbrinjavanja napuštenog/izgubljenog kućnog ljubimca i visinu naknade na ime drugih troškova (vakcinacija, sterilizacija, identifikacija i dr.).

 Troškove prostora za zbrinjavanje kućnih ljubimaca, kao i briga sa pažnjom dobrog domaćina o kućnom ljubimcu u skladu sa ovom odlukom snose nevladine organizacije, volonteri odnosno hranitelji.

**IV. RAD PRIVREDNOG DRUŠTVA I ODRŽAVANJA SKLONIŠTA ZA NAPUŠTENE I IZGUBLJENE KUĆNE LJUBIMCE**

*Održavanje skloništa za napuštene i izgubljene kućne ljubimce*

**Član 22**

 Privredno društvo vrši zbrinjavanje napuštenih i izgubljenih kućnih ljubimaca u sklonište za napuštene kućne ljubimce (u daljem tekstu: sklonište).

*Dužnosti i obaveze privrednog društva*

**Član 23**

Privredno društvo je dužno da:

 1) postupa po prijavama o napuštenim i izgubljenim kućnim ljubimcima;

 2) organizuje prevoz izgubljenih i napuštenih kućnih ljubimaca;

 3) zbrine i obezbijedi smještaj napuštenom odnosno izgubljenom kućnom ljubimcu i postupa sa pažnjom dobrog domaćina;

 4) obezbijedi svakodnevnu veterinarsko – zdravstvenu zaštitu;

 5) vodi i svakodnevno održava internet stranicu za udomljavanje kućnih ljubimaca;

 6) vodi evidenciju o pronađenim kućnim ljubimcima, njihovom zbrinjavanju ili usmrćivanju;

 7) ostvaruje saradnju sa nadležnim organima.

*Postupanje po prijavama*

**Član 24**

 Po podnijetoj prijavi Privredno društvo je dužno da obezbijedi prevoz i da zbrine napuštenog ili izgubljenog kućnog ljubimca u skloništu.

 Nakon zbrinjavanja napuštenog kućnog ljubimca Privredno društvo evidentira podatke u evidenciji i iste javno objavljuje na zvaničnoj internet stranici za udomljavanje.

*Prevoz izgubljenih i napuštenih kućnih ljubimaca*

**Član 25**

Prevoz izgubljenog i napuštenog kućnog ljubimca vrši se prevoznim sredstvom koje ima potvrdu o ispunjenosti vetrinarsko-sanitarnih uslova i koje ima obezbijeđen kontejner za prevoz kućnih ljubimaca.

 Prevoz izgubljenog i napuštenog kućnog ljubimaca vrši se u skladu sa zakonom kojim se uređuje dobrobiti životinja i pravilnikom organa državne uprave kojim su propisani bliži uslovi koje treba da ispunjavaju prevoznik i prevozno sredstvo za obavljanje prevoza životinja.

*Prostorije u skloništu za napuštene kućne ljubimce*

**Član 26**

 Privredno društvo u skloništu obezbjeđuje i održava prostor za smještaj kućnih ljubimaca na način kojim se stvaraju uslovi za njihovu dobrobit, u skladu sa ovom odlukom i pravilnikom organa državne uprave kojim se uređuju uslovi koje treba da ispunjavaju skloništa za napuštene životinje.

 Pored prostora za smještaj kućnih ljubimaca sklonište mora da sadrži i prostorije:

 - za izolaciju kućnih ljubimaca do završetka veterinarskih pregleda;

 - za izolaciju kućnih ljubimaca zaraženih prenosivim zaraznim bolestima;

 - za oporavak kućnih ljubimaca nakon hirurških zahvata ili drugog oporavka;

 - za higijenu, kupanje i sušenje kućnog ljubimca;

 - magacinski prostor za skladištenje hrane i

 - prostor za zaposlene.

*Veterinarsko - zdravstvena zaštita*

**Član 27**

U skloništu Privredno društvo pruža svakodnevnu zdravstvenu zaštitu kućnih ljubimaca.

 Ukoliko privredno društvo nema tehničkih i kadrovskih uslova za zdravstvenu zaštitu kućnih ljubimaca, isto je dužno obezbijediti angažovanjem veterinarske ambulante u skladu sa zakonom kojim se uređuju javne nabavke.

 U slučaju isteka ugovora po javnim nabavkama, a ukoliko zbog nepredviđenih okolnosti nije sproveden novi postupak u roku, Privredno društvo je dužno da angažuje veterinarsku ambulantu sa kojom je imalo ugovor do izbora novog ponuđača.

 Nakon prijema kućnog ljubimca u sklonište postupajući veterinar dužan je da odradi preglede kućnog ljubimca dok se nalazi u izolaciji, odnosno u roku od tri dana.

 Ukoliko se ne može utvrditi držalac kućnog ljubimca, postupajući veterinar dužan je da istog identifikuje, vakciniše, kastrira odnosno steriliše i odradi druge potrebne preglede i intervencije.

*Transparentnost Privrednog društva*

**Član 28**

Privredno društvo održava internet stranicu za udomljavanje kućnih ljubimaca i istu dopunjava u skladu sa evidencijom, a najmanje jednom nedjeljno.

 Internet stranica iz stava 1 ovog člana sadrži podatke o kućnim ljubimcima za udomljavanje, obavještenja o izgubljenim kućnim jubimcima, obrasce za udomljavanje, pravila o udomljavanju i odnosu prema kućnim ljubimcima, evidenciju kućnih ljubimaca i druge potrebne podatke, informacije ili obavještenja.

*Evidencija kućnih ljubimaca*

**Član 29**

 Privredno društvo vodi evidenciju o pronađenim kućnim ljubimcima, njihovom zbrinjavanju ili usmrćivanju.

 Evidencija iz stava 1 ovog člana se vodi u pisanoj i elektronskoj formi i sadrži podatke o:

 1) času i datumu pronalaska i zbrinjavanja kućnog ljubimca prema vrsti (pol, rasa, boja, starost, vidljive fizičke karakteristike, fotografiju i dr.);

 2) pruženom zdravstveno-veterinarskom tretmanu (liječenje, vakcinaciji, kastraciji odnosno sterilizaciji i dr.);

 3) broju obilježenih i evidentiranih kućnih ljubimaca i broju potvrde o vakcinaciji protiv bjesnila;

 4) ogrlici, kaišu ili drugim predmetima sa kojim je kućni ljubimac pronađen;

 5) času i datumu udomljavanja, upućivanja u drugo sklonište ili kod volontera, vraćanja po programu i dr.;

 6) usmrćivanju.

*Budžet privrednog društva*

**Član 30**

Sredstva za obavljanje poslova Privrednog društva u skloništu obezbjeđuju se iz budžeta Glavnog grada, kao i prihoda za poslove iz člana 16 stav 5 i člana 19 stav 5 ove odluke.

**V. NADZOR**

**Član 29**

 Nadzor nad sprovođenjem ove odluke vrši organ uprave nadležan za komunalne poslove.

 Inspekcijski nadzor nad sprovođenjem ove odluke vrši Komunalni inspektor I za kućne ljubimce u okviru organa uprave za inspekcijske poslove, osim ako posebnim propisom nije utvrđena nadležnost druge inspekcije.

 Obezbjeđenje komunalnog reda i komunalni nadzor nad sprovođenjem ove odluke vrši komunalni policajac.

 Osim opštih uslova propisanih zakonom, inspektor za kućne ljubimce mora da ima završen fakultet iz oblasti veterine ili društvenih nauka i da posjeduje iskustvo u držanju ili radu sa kućnim ljubimcima najmanje 2 godine.

**Član 30**

 Držalac kućnog ljubimca dužan je da komunalnom policajcu i komunalnom inspektoru omogući nesmetano vršenje poslova, omogući pristup objektima u kojima se drže kućni ljubimci, omogući pristup kućnom ljubimcu, stavi na raspolaganje sva potrebna dokumenta i dostavi potrebne podatke.

**VI. KAZNENE ODREDBE**

**Član 31**

 Novčanom kaznom od 200 eura do 5000 eura kazniće se za prekršaj Privredno društvo, ako:

 1) ne osigura kućnom ljubimcu pitku vodu i redovnu ishranu i ne održava prostorije u kojima se kućni ljubimac hrani čistima (član 7);

 2) ne vakciniše kućnog ljubimca protiv bjesnila u roku od 4 mjeseca od rođenja odnosno u roku od mjesec dana od dana zbrinjavanja u skloništu i od drugih zaraznih bolesti u skladu sa propisima (član 10 st. 1 i 2);

 3) ne kastrira/steriliše, vakciniše i identifikuje kućnog ljubimca prije vraćanja istog po programu (član 11 stav 4);

 4) ne identifikuje kućnog ljubimca koji je vraćen po programu markicom kod uva ili na drugi pogodan način vidljiv građanima (član 11 stav 5);

 5) ne pruži pomoć i ne obezbijedi sredstva za liječnje povrijeđenog ili bolesnog kućnog ljubimca (član 15 stav 4);

 6) ne pokrene postupak za nakandu troškova liječenja bolesnog ili povriđenog kućnog ljubimca prema držaocu odnosno vlasniku istog (član 15 stav 5);

 7) ne obavijesti nadležni organ uprave ili službu o pronalasku kućnog ljubimca (član 19 stav 3);

 8) ne pokrene postupak prema držaocu za naknadu svih troškova zbrinjavanja kućnog ljubimca (član 19 stav 5);

 9) ne vodi evidenciju i nema zaključen ugovor sa volonterom, hraniteljom i nevladinom organizacijom kojoj povjeri zbrinjavanje napuštenog odnosno izgubljenog kućnog ljubimca do udomljavanja odnosno povratka u sklonište (član 21 st. 1 i 3);

 10) po podnijetoj prijavi ne zbrine napuštenog odnosno izgubljenog kućnog ljubimca u skloništu za napuštene kućne ljubimce i istog ne evidentira (član 23 stav 1 tačka 1 i član 24);

 11) vrši prevoz izgubljenih i napuštenih kućnih ljubimaca bez potvrde o ispunjenosti veterinarsko-sanitarnih uslova, nema obezbijeđen kontejner ili vrši prevoz u suprotnosti sa pravilnikom organa državne uprave kojim su propisani bliži uslovi koje treba da ispunjava prevoznik i prevozno sredstvo za obavljanje prevoza životinja (član 23 stav 1 tačka 2 i član 25);

 12) ne uredi prostorije u skloništu za napuštene kućne ljubimce u skladu sa ovom odlukom, zakonom i pravilnikom organa državne uprave kojim se uređuju uslovi koje treba da ispunjava sklonište za napuštene životinje (član 26);

 13) ne obezbijedi svakodnevnu veterinarsko – zdravstvenu zaštitu kućnih ljubimaca u skloništu (član 23 stav 1 tačka 4 i član 27 stav 1);

 14) ne obezbijedi internet stranicu i istu ne dopunjava u skladu sa evidencijom (član 28);

 15) ne vodi uredno evidenciju kućnih ljubimaca (član 29).

 Za prekršaje iz stava 1 ovog člana kazniće se fizičko lice i odgovorno lice u pravnom licu novčanom kaznom od 150 eura do 1000 eura.

**Član 32**

 Novčanom kaznom od 50 eura do 100 eura za lakše prekršaje kazniće se držalac kućnog ljubimca koji je fizičko ili odgovorno lice u pravnom licu, ako:

 1) drži kućnog ljubimca suprotno članu 5 st. 1-4 ove odluke, odnosno suprotno opštim uslovima za držanje pasa;

 2) uvodi kućnog ljubimca u lift u trenutku kada lift koriste drugi stanari (član 5 stav 5);

 3) na kuću nema istaknutu oznaku koja upozorava na psa (član 8 stav 6);

 4) ne očisti javnu površinu od izmeta kućnog ljubimca ili ukoliko na drugi način uneredi javnu površinu (član 9);

 5) ne posjeduje potvrdu o vakcinaciji psa (član 10 stav 3);

 6) šeta psa bez povoca na javnoj površini (član 12 stav 1);

 7) ne nosi pribor za čišćenje odnosno kesu namijenjenu za uklanjanje izmeta ili drugi pribor (član 12 stav 5);

 8) uvodi psa u objekte u javnoj upotrebi na kojima ne postoji istaknuta saglasnost vlasnika ili odgovornog lica (član 12 stav 9);

 9) privremeno ostavi bez nadzora ili veže psa na javnu površinu suprotno članu 12 stav 10;

 10) ne prijavi izgubljenog kućnog ljubimca Privrednom društvu u roku od 3 dana (član 19 stav 1).

 Za prekršaje iz stava 1 ovog člana kazniće se preduzetnik u iznosu od 60 eura do 250 eura.

 Za prekršaje iz stava 1 ovog člana kazniće se drugo pravno lice novčanom kaznom od 100 eura do 1.500 eura.

 Novčanom kaznom od 150 eura do 1.000 eura kazniće se držalac kućnog ljubimca koji je fizičko ili odgovorno lice u pravnom licu, ako:

 1) ne izvodi psa kojeg drži u boksu najmanje jednom dnevno radi obavljanja nužde i zadovoljavanja osnovnih fizičkih aktivnosti (član 5 stav 6);

 2) ne obezbijedi kućnom ljubimcu čistu i pitku vodu, kao i redovnu ishranu (član 7 stav 1);

 3) veže psa na dužinu manju od 3 metra ili ako sredstvo vezivanja nanosi bol ili povredu psa (član 8 stav 2);

 4) nema obezbijeđenu kućicu ili drugu prostoriju koja odgovara veličini kućnog ljubimca i u kojoj kućni ljubimac može da se zaštiti od nepovoljnih vremenskih uslova (član 8 stav 3);

 5) ne osigura prostor od bijega odnosno izlasku na javnu površinu bez nadzora (član 8 stav 5);

 6) ne vakciniše kućnog ljubimca protiv bjesnila u roku od 4 mjeseca od rođenja odnosno u roku od mjesec dana od dana udomljavanja/kupovanja i od drugih zaraznih bolesti u skladu sa propisima (član 10 st. 1 i 2);

 7) ne izvrši identifikaciju kućnog ljubimca u roku od trećeg do šestog mjeseca starosti, odnosno u roku od 15 dana od dana kupovine ili udomljenja (član 11 st. 2 i 3);

 8) nema istaknuto upozorenje “OPASAN PAS” i obezbijeđen prostor za držanje opasnog psa u skladu sa ovom odlukom i zakonom kojim se uređuje zaštita dobrobiti životinja (član 14 st. 1 i 2);

 9) ukoliko šeta opasnog psa na povocu dužem od 1,5 m i bez zaštitne korpe (član 14 stav 3);

 10) ne zbrine odmah kućnog ljubimca u slučaju obolijevanja ili povrede kod veterinarske ambulante (član 15 stav 1);

 11) ne steriliše/kastrira psa ili mačku koji su mješovite rase (član 16 stav 2);

 12) razmnožava kućne ljubimce u svrhu prodaje ili drži odgajivačniću ili radnju za prodaju kućnih ljumaca koja nije registrovana u skladu sa zakonom o dobrobiti životinja (član 16b stav 4);

 13) muči ili zlostavlja kućnog ljubimca (član 18);

 14) ne preuzme kućnog ljubimca u roku od 15 dana od dana obavještenja o pronalasku kućnog ljubimca od strane Privrednog društva (član 19 stav 4).

 Za prekršaje iz stava 2 ovog člana kazniće se preduzetnik u iznosu od 200 eura do 2000 eura.

 Za prekršaje iz stava 2 ovog člana kazniće se pravno lice novčanom kaznom od 300 eura do 5.000 eura.

**VII. PRELAZNE I ZAVRŠNE ODREDBE**

**Član 33**

 Privredno društvo dužno je da donese pravilnik o radu skloništa za napuštene kućne ljubimce u roku od mjesec dana od dana stupanja na snagu ove odluke.

**Član 34**

Organ uprave nadležan za inspekcijske poslove dužan je da u roku od tri mjeseca od dana stupanja na snagu ove odluke sitematizuje i donese odluku o popuni radnog mjesta Inspektor I za kućne ljubimce.

**Član 35**

 Danom stupanja na snagu ove odluke prestaje da važi Odluka o uslovima i načinu držanja kućnih ljubimaca i načinu postupanja sa napuštenim i izgubljenim kućnim ljubimcima ("Službeni list CG - Opštinski propisi", br. 27/10, 27/15 i 34/16).

**Član 36**

 Ova odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: \_\_\_\_\_\_\_\_\_\_

Podgorica,\_\_\_\_\_\_\_\_ 2025. godine

**SKUPŠTINA GLAVNOG GRADA – PODGORICE**

**Predsjednica,**

**dr Jelena Borovinić Bojović**

***O b r a z l o ž e nj e:***

 **PRAVNI OSNOV** za donošenje Odluke o uslovima i načinu držanja kućnih ljubimaca i načinu postupanja sa napuštenim i izgubljenim kućnim ljubimcima sadržan je u članu 27 stav 7 Zakona o dobrobiti životinja ("Službeni list CG", br. 14/08, 40/11 i 47/15 ), kojim je propisano da uslove i način držanja kućnih ljubimaca, način postupanja sa napuštenim i izgubljenim životinjama (kućnim ljubimcima), način zbrinjavanja i kontrole njihovog razmnožavanja propisuje nadležni organ lokalne samouprave, zatim i članu 15 stav 1 Zakona o komunalnim djelatnostima ("Službeni list Crne Gore ", br. 55/16, 74/16, 02/18, 66/19, 140/22 i 84/24 ) kojim je propisano da jedinica lokalne samouprave propisuje način i uslove organizovanja i obavljanja komunalnih djelatnosti pod kojima se podrazumijeva između drugog i zbrinjavanje napuštenih i izgubljenih životinja (kućnih ljubimaca) i održavanje skloništa za njihovo zbrinjavanje, u skladu sa zakonom.

 Dalje, članom 27 stav 1 tačka 24 Zakona o lokalnoj samoupravi ("Službeni list Crne Gore", br. 02/18, 34/19, 38/20, 50/22 i 84/22) propisano je da opština, u skladu sa zakonom i drugim propisima uređuje način i uslove držanja kućnih ljubimaca, način postupanja sa napuštenim i izgubljenim životinjama, obezbjeđuje uslove za njihovo zbrinjavanje i sprovodi mjere kontrole njihovog razmnožavanja, dok je članom 57 stav 1 tačka 37 Statuta Glavnog grada ("Službeni list CG - Opštinski propisi", br. 08/19, 20/21 i 49/22) propisano da Skupština Glavnog grada uređuje i obezbjeđuje obavljanje komunalnih djelatnosti i njihov razvoj, uređuje uslove i način organizovanja poslova u obavljanju komunalnih djelatnosti i odlučuje o povjeravanju obavljanja komunalnih djelatnosti.

 **RAZLOZI ZA DONOŠENJE** ove odluke sadržani su u potrebi donošenja nove odluke radi prilagođavanjanja stvarnim potrebama a koje se odnose na zaštitu kućnih ljubimaca, preciznijeg definisanja pravila i odgovornosti vlasnika prema kućnim ljubimcima, poboljšanja uslova dobrobiti kućnih ljubimaca, kontrole razmnožavnanja i smanjivanje broja napuštenih kućnih ljubimaca kao i proširivanja kaznene politike u ovoj oblasti. Važeća odluka u praksi se pokazala nefikasna zbog čega se zadnjih godina u Glavnom gradu značajno povećao broj napuštenih kućnih ljubimaca, posebno pasa a posledice povećanja broja trpe građani ali i Glavni grad. Zbog navedenog je nastupila potreba donošenja nove odluke koja će u ovom segmentu podstaći saradnju sa građanima, volonterima, nevladinim organizacijama uz angažovanje inspektora za kućne ljubimce i jasne primjene kaznene politike a sve u cilju podizanja svijesti i odgovornosti prema kućnim ljubimcima i životnoj sredini.

 **OBJAŠNJENJE POJEDINIH ODREDABA ODLUKE**

Predložena Odluke koncipirana je tako da sadrži 7 poglavlja.

Poglavljem I ”Opšte odredbe” članovima 1 i 2 propisan je predmet uređenja predložene odluke i propisana je upotreba rodno osjetljivog jezika u ovoj odluci.

Članom 3 data su značenja izraza upotrijebljenih u ovoj odluci, a članom 4 propisana je shodna primjena propisa o zaštiti prirode na kućne ljubimce koji pripadaju zaštićenim vrstama, kao i primjena propisa o zaštiti dobrobiti životinja, veterinarstvu, zaštiti prirode, javnom redu i miru i ove odluke na držanje kućnih ljubimaca.

Poglavljem II “Uslovi i način držanja kućnih ljubimaca” u članu 5 su propisani opšti uslovi za držanje kućnih ljubimaca, a kojim se, između ostalog, propisuje da se kućni ljubimac drži ako ne ugrožava fizički i psihički integritet, ličnu sigurnost i imovinu građana i ako ne remeti mir, ne ugrožava opštu higijenu stambene zgrade i životnu sredinu, pri čemu uslovi držanja u potpunosti zadovoljavaju njegovu dobrobit.

Članom 6 navedene odluke propisane su dužnosti vlasnika, odnosno držaoca kućnog ljubimca da se o njemu brine sa pažnjom dobrog domaćina i stvori uslove kućnom ljubimcu da zadovolji svoje osnovne životne potrebe.

Članom 7 propisana je obaveza držaoca kućnog ljubimca da osigura kućnom ljubimcu da uvjek ima pitku vodu i redovnu ishranu koja je po vrsti, kvalitetu i količini u skladu sa vrstom, starosti i fiziološkim potrebama kućnog ljubimca, kao i da prostorije u kojima se kućni ljubimac hrani, kao i posude za hranu i piće održava čistima.

Članovima 8 i 9 naznačene odluke definisani su uslovi prostora za držanje kućnih ljubimaca, kao i higijena prostora.

 Odredbama člana 10 propisana je obaveza držaoca kućnog ljubimcada kućnog ljubimca redovno vakciniše protiv bjesnila, a najkasnije četiri mjeseca od rođenja, odnosno mjesec dana od dana udomljavanja/kupovanja I da posjeduje potvrsu o vakcinaciji.Takođe je obavezan da obezbijedi redovnu vakcinaciju kućnog ljubimca protiv ostalih bolesti u skladu sa posebnim propisima.

Članom 11 uređene su obaveze, rokovi i procedure za identifikaciju (čipovanje) kućnog ljubimca, kao i napuštenog kućnog ljubimca.

Odredbama člana 12 propisani su uslovi kretanja kućnog ljubimca.

Propisano je da se iz dvorišta i posebnih djelova stambene zgrade psi se izvode samo na povocu koji odgovara veličini i snazi psa. Na javne površine i parkove držalac može izvoditi kućnog ljubimca koji je vakcinisan u skladu sa članom 10 ove odluke, a do vakcinacije se može izvesti samo u krugu boravka držaoca. Držalac kućnog ljubimca snosi punu odgovornost za njegovo ponašanje na javnoj površini. Držalac psa je dužan da pri izvođenja psa na javnu površinu nosi pribor za čišćenje (kesu namijenjenu za uklanjanje izmeta ili drugi pribor). Psi se mogu kretati i bez povoca na ograđenim javnim parkovskim površinama namijenjenim za pse. Psi se ne mogu kretati po zelenim površinama koje su uređene kao cvijetnjaci, dječjim i sportskim igralištima, kupalištma, grobljima i sl. Zabranjeno je zbog zdravstveno - higijenskih i drugih razloga uvođenje kućnog ljubimca u objekte u javnoj upotrebi (trgovačke, ugostiteljske i turističke namjene, poštanske ili telekomunikacione namjene, objekte za pružanje finansijskih usluga, objekte zdravstvene, rehabilitacione, socijalne i dječje zaštite, objekte vaspitne i obrazovne namjene i druge slične objekte). Izuzetno, uvođenje kućnog ljubimca u objekte javne upotrebe dozvoljeno je samo uz saglasnost odgovornog lica ili vlasnika objekta. Na javnim površinama držalac može ostaviti i vezati psa ispred objekta u javnoj upotrebi ukoliko je istaknuta tabla sa oznakom da se na navedenom mjestu privremeno može vezati pas, ali ne duže od 15 minuta. Ograničenja pasa iz ovog člana ne primjenjuje se na pse osposobljene za pomoć osobama sa invaliditetom, službene pse u toku policijske akcije, lovačke pse za vrijeme lova koji moraju biti pod kontrolom držaoca pasa.

Članom 13 propisana je mogućnost i uslovi postavljanja kućice, hranilišta i posuda za vodu za napuštene kućne ljubimce.

Članom 14 data je upućujuća norma na zakon kojim se uređuje zaštita dobrobiti životinja u dijelu određivanja uslova za držanje opasnog kućnog ljubimca.

Odredbama člana 15 propisana je obaveza držaoca kućnog ljubimca da posumnja da je životinja povrijeđena ili oboljela od neke zarazne bolesti, o tome odmah obavijesti najbližu veterinarsku ambulantu ili organ uprave nadležan za poslove veterinarske inspekcije i postupi po njihovom nalogu Držalac je dužan obezbijediti adekvatan prostor za oporavak kućnog ljubimca u skladu sa zakonom. Takođe je propisano da je građanin koji primijeti povrijeđenog ili bolesnog kućnog ljubimca dužan istom pružiti potrebnu pomoć ili obavijestiti Privredno društvo.Ako nije moguće utvrditi ko je vlasnik odnosno držalac kućnog ljubimca, pružanje potrebne pomoći povrijeđenom i bolesnom kućnom ljubimcu zatečenom na području Glavnog grada finansiraće se iz budžeta Privrednog društva, kod ovlašćene veterinarske ambulante sa kojom Privredno društvo ima sklopljen ugovor.Ukoliko se utvrdi držalac kućnog ljubimca koji odbije da plati troškove liječenja kućnog ljubimca iz stava 4 ovog člana, Privredno društvo pokrenuće postupak za naknadu troškova prema držaocu.

Članom 15 propisano je postupanje u slučaju povrede ili bolesti kućnog ljubimca.

Članom 16 propisana je obaveza držaocu da preduzme sve mjere za kontrolisanje razmnožavanja kućnog ljubimca. Uređeno je da se kontrola razmnožavanja pasa i mačaka sprovodi trajnom sterilizacijom/kastracijom i na području Glavnog grada obavezna je za sve napuštene i mješovite rase. Propisani su uslovi za držaoce rasnih pasa I mačaka, kao i zabrana razmnožavanja kućnih ljubimaca u svrhu prodaje, odnosno držanje odgajivačnice za kućne ljubimce koja nije registrovana u skladu sa zakonom. U slučaju nekontrolisanog razmnožavanja, držalac kućnog ljubimca je dužan da zbrine novorođene ljubimce ili da snosi stvarne troškove koji nastanu u skloništu za zbrinjavanje kućnih ljubimaca.

Odredbama člana 17 propisuje uslove i iznos subvencija Glavnog grada za **identifikaciju, sterilizaciju i kastraciju vlasničkih pasa i mačaka, čiji su vlasnici iz Podgorice.**

Članom 18 Nacrta odluke zabranjuje se svaki vid mućenja i zlostavljanja kućnih ljubimaca.

U poglavlju III. “Postupanje sa napuštenim i izgubljenim kućnim ljubimcima” u čl. 19 i 20 propisano je postupanje u navedenim slučajevima.

U članu 21 propisana je mogućnost saradanje privrednog društva sa volonterom, hraniteljem ili nevladinom organizacijom za smještaj napuštenog odnosno izgubljenog kućnog ljubimca do udomljavanja odnosno povratka u sklonište.

 Poglavljem IV „Rad privrednog društva i održavanja skloništa za napuštene i izgubljene kućneljubimce“ čl. 22 i 23 propisano je da Privredno društvo vrši zbrinjavanje napuštenih i izgubljenih kućnih ljubimaca u sklonište za napuštene kućne ljubimce, kao i dužnosti i obaveze privrednog društva.

Članom 24 uređeno je postupanje društva po prijavama za zbrinjavanje napuštenog ili izgubljenog kućnog ljubimca u skloništu.

Članom 25 Odluke propisano je da se prevoz izgubljenog i napuštenog kućnog ljubimca vrši prevoznim sredstvom koje ima potvrdu o ispunjenosti vetrinarsko-sanitarnih uslova i koje ima obezbijeđen kontejner za prevoz kućnih ljubimaca. Prevoz izgubljenog i napuštenog kućnog ljubimaca vrši se u skladu sa zakonom kojim se uređuje dobrobiti životinja i pravilnikom organa državne uprave kojim su propisani bliži uslovi koje treba da ispunjavaju prevoznik i prevozno sredstvo za obavljanje prevoza životinja.

Odredbama člana 26 propisano je da Privredno društvo u skloništu obezbjeđuje i održava prostor za smještaj kućnih ljubimaca na način kojim se stvaraju uslovi za njihovu dobrobit, u skladu sa ovom odlukom i pravilnikom organa državne uprave kojim se uređuju uslovi koje treba da ispunjavaju skloništa za napuštene životinje. Osim naznačenog istim članom je propisano šta, osim prostora za smještaj kućnih ljubimaca, sklonište mora da sadrži.

Članom 27 predložene odluke propisani su uslovi za zdravstvenu zaštitu kućnih ljubimaca u skloništu, a članom 28 propisana je obaveza privrednog društva za transparentnost u radu u vezi udomljavanja kućnih ljubimaca.

Članom 29 propisani su način, forma i sadržina evidencije o pronađenim kućnim ljubimcima koje mora da vodi Privredno društvo, a članom 30 Nacrta odluke propisano je da se sredstva za obavljanje poslova Privrednog društva u skloništu obezbjeđuju iz budžeta Glavnog grada, kao i prihoda za poslove iz člana 16 stav 5 i člana 19 stav 5 ove odluke.

U Poglavlju V “Nadzor” odredbom člana 29 propisano je da nadzor nad sprovođenjem ove odluke vrši organ uprave nadležan za komunalne poslove, kao i propisano vršenje inspekcijskog i komunalnog nadzora nad sprovođenjem ove odluke. Takođe je propisano da, osim opštih uslova propisanih zakonom, inspektor za kućne ljubimce mora da ima završen fakultet iz oblasti veterine ili društvenih nauka i da posjeduje iskustvo u držanju ili radu sa kućnim ljubimcima najmanje 2 godine.

Članom 30 je propisano da je držalac kućnog ljubimca dužan da komunalnom policajcu i komunalnom inspektoru omogući nesmetano vršenje poslova, omogući pristup objektima u kojima se drže kućni ljubimci, omogući pristup kućnom ljubimcu, stavi na raspolaganje sva potrebna dokumenta i dostavi potrebne podatke.

PoglavljemVI “Kaznene odredbe”, odredbama čl. 31 i 32 predložene odluke, propisane su novčane kazne za prekršaje odredaba predložene odluke, saglasno Zakonu o prekršajima, kojim su propisani rasponi u kojem se mogu propisati novčane kazne, odlukom jedinice lokalne samouprave.

Poglavljem VII “Završne odredbe”, odredbama člana 33 propisana je obaveza Privrednom društvu da donese pravilnik o radu skloništa za napuštene kućne ljubimce u roku od mjesec dana od dana stupanja na snagu ove odluke, a odredbama člana 34 propisana je obaveze organu uprave nadležnom za inspekcijske poslove da u roku od tri mjeseca od dana stupanja na snagu ove odluke sitematizuje i donese odluku o popuni radnog mjesta Inspektor I za kućne ljubimce.

Odredbama čl. 35 i 36 propisano je da stupanjem na snagu predložene Odluka o uslovima i načinu držanja kućnih ljubimaca i načinu postupanja sa napuštenim i izgubljenim kućnim ljubimcima ("Službeni list CG - Opštinski propisi", br. 27/10, 27/15 i 34/16) i propisan je rok stupanja na snagu predložene odluke, osmog dana od dana objavljivanja u "Službenom listu Crne Gore – Opštinski propisi".